b'\n_START_ARTICLE_\nSimetsa\n_START_PARAGRAPH_\nSimetsa (ven. \xd0\x97\xd0\xb8\xd0\xbc\xd0\xb8\xd1\x82\xd0\xb8\xcc\x81\xd1\x86\xd1\x8b, Zimititsy) on kyl\xc3\xa4, taajama ja maalaiskunta Leningradin alueen Volossovan piiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Keski-Inkerin yl\xc3\xa4ng\xc3\xb6ll\xc3\xa4 Pietarin ja Narvan v\xc3\xa4lisen maantien varrella. Taajamassa on asukkaita 1\xc2\xa0400 ja kunnassa 1\xc2\xa0700 henke\xc3\xa4 (vuonna 2006)._NEWLINE_Kunnan hallinnollinen keskus on Simetsan taajama. Lis\xc3\xa4ksi siihen kuuluu 10 kyl\xc3\xa4\xc3\xa4: Iljussa, Koljatitsa (ven. \xd0\x93\xd0\xbe\xd0\xbb\xd1\x8f\xd1\x82\xd0\xb8\xd1\x86\xd1\x8b, Goljatitsy), Kortsina (ven. \xd0\x9a\xd0\xbe\xd1\x80\xd1\x87\xd0\xb0\xd0\xbd\xd1\x8b, Kort\xc5\xa1any), Metana (ven. \xd0\xa1\xd0\xbc\xd0\xb5\xd0\xb4\xd0\xbe\xd0\xb2\xd0\xbe, Smedovo), Negoditsy (ven. \xd0\x9d\xd0\xb5\xd0\xb3\xd0\xbe\xd0\xb4\xd0\xb8\xd1\x86\xd1\x8b), Pruusitsa (ven. \xd0\x9f\xd1\x80\xd1\x83\xd0\xb6\xd0\xb8\xd1\x86\xd1\x8b, Pru\xc5\xbeitsy), Pujanitsa (ven. \xd0\x91\xd1\x83\xd1\x8f\xd0\xbd\xd0\xb8\xd1\x86\xd1\x8b, Pujanitsy), Serenkkovitsa (ven. \xd0\xa7\xd0\xb5\xd1\x80\xd0\xb5\xd0\xbd\xd0\xba\xd0\xbe\xd0\xb2\xd0\xb8\xd1\x86\xd1\x8b, T\xc5\xa1erenkovitsy), Simetsa ja Tirkkovitsa._NEWLINE_Kaprion l\xc3\xa4\xc3\xa4niin kuulunut Iljussan pogosta mainitaan ensimm\xc3\xa4isen kerran Novgorodin Vatjan viidenneksen verokirjassa vuonna 1499/1500. Alue on historiallisesti ollut etup\xc3\xa4\xc3\xa4ss\xc3\xa4 ven\xc3\xa4l\xc3\xa4isten asuttamaa. 1800-luvun lopulla ja 1900-luvun alussa seudulle muutti paljon virolaisia uudisasukkaita, jotka muodostivat enemmist\xc3\xb6n Simetsan kyl\xc3\xa4n asukkaista. Harvat inkerinsuomalaiset kuuluivat Moloskovitsan luterilaiseen seurakuntaan._NEWLINE_Simetsassa toimii maatalousyritys ZAO Trud. Taajamasta on linja-autoyhteys Pietariin, Pekunitsaan ja Jaamaan._NEWLINE_Seudun n\xc3\xa4ht\xc3\xa4vyksi\xc3\xa4 ovat Simetsan pyh\xc3\xa4n Nikolaoksen kirkko, Tirkkovitsan vanha postiasema ja Kristuksen k\xc3\xa4sitt\xc3\xa4 tehdyn ikonin kirkko sek\xc3\xa4 pyh\xc3\xa4n Nikolaoksen kirkko Iljussassa._NEWLINE_Kunnan ja samalla my\xc3\xb6s kunnanhallinnon p\xc3\xa4\xc3\xa4mies Vladimir Kamenik.'